**Govor mons. Logožaru na sprovodnoj misi**

Goričan, 13.12.2021.

Preuzvišena gospodo biskupi, draga braćo svećenici, časne sestre, draga rodbino i prijatelji pokojnog mons. Leonarda, u ovom trenutku oproštaja od dragog nam kolege i prijatelja, u ime svećenika naše Biskupije i našeg Svećeničkog doma u Varaždinu, u kojem je on proveo zadnje četiri godine, izražavam vam najiskreniju kršćansku sućut.

Prisjetimo se svi zajedno najvažnijih činjenica iz njegova života.

Mons. Leonard Logožar rođen je 5. srpnja 1945. godine u Goričanu, od oca Leonarda i majke Marije r. Marđetko. Osnovnu školu pohađao je u Goričanu, a srednju u Dječakom sjemeništu na Šalati u Zagrebu. U Bogoslovsko sjemenište u Zagrebu stupio je 1965. godine. Diplomirao je na Bogoslovnom fakultetu u Zagrebu. Sveti red prezbiterata primio je po zagrebačkom nadbiskupu Franji Kuhariću 28. lipnja 1970. u Zagrebu. Od 1971. do 1973. godine vršio je službu kapelana u župi Nedelišće a od 1973. do 1975. godine u Daruvaru. Od 1975. do 1977. bio je kapelan u župi Štrigova, a njezinim upraviteljem postaje 1977. g. Punih četrdeset godina vršio je povjerenu mu pastirsku službu u Štrigovi o čemu će kasnije više reći gosp. Ivan Novak. Uz župničku službu u Štrigovi vršio je i službu člana Prezbiterskog vijeća, Zbora savjetnika i Ekonomskog vijeća Varaždinske biskupije. Od 2001. godine do 2017. vršio je i službu dekana Gornjomeđimurskog dekanata. Na prijedlog prvog varaždinskog biskupa mons. Marka Culeja, 2001. godine imenovan je Kapelanom Njegove Svetosti. Godine 2017. zbog zdravstvenih razloga razriješen je službe župnika u župi Štrigova i umirovljen te je do svoje smrti, 10. prosinca 2021. godine boravio u našem Svećeničkom domu u Varaždinu.

Siguran sam da ćemo svi mi koji smo ga poznavali sačuvati u sjećanju njegov blagi i nasmiješeni lik, da ćemo ga pamtiti kao dobrog i dragog prijatelja, kolegu i svećenika koji je oko sebe nastojao širiti dobrotu i ljubav, pomažući mnogima.

Htio bih u ovom trenutku u svoje osobno ime, iz svog iskustva i odnosa s njime, i iz vremena kada je još bio na župi ali i sada kada je boravio u Svećeničkom domu, posebno naglasiti i istaknuti 3 osobine koje su resile pokojnog mons. Leonarda:

1. Bio je prije svega dobar čovjek. Fin, uglađen, dostojanstven, nenametljiv, decentan, pravi gospon, pravi gospodín, kako se to kaže ovdje u Međimurju. Čovjek sa stavom, integritetom, čovjek koji je svojim stasom i pojavom ljudima ulijevao povjerenje, koji je bio autoritet. Čovjek reda, rada, marljivosti, upornosti. O tome najbolje mogu svjedočiti njegovi župljani u Štrigovi.

2. Bio je kao svećenik čovjek duboke vjere. Iz te vjere poduzimao je sve i u duhovnom i materijalnom smislu na svim područjima svog svećeničkog djelovanja. Spomenut ću kratku crticu koja ga opisuje kao onoga koji je imao djetinje, bezgranično povjerenje u Boga. Prema svjedočanstvu liječnika, pred svoju prvu tešku operaciju srca, 1996. godine, kad mu je rečeno da je to jako rizičan zahvat, s neizvjesnim ishodom, pogledao je na raspelo u bolničkoj sobi i rekao: dragi Božek, meni ti je ovdje lijepo i ja bi još ostao, ali ako je tvoja volja da idem sada, ja sam spreman. Na sreću, dragi Bog je dopustio da od tada još slijedećih 25 godina mons. Leonard čini puno dobra.

3. Mons. Leonard bio je čovjek dobra srca, širokogrudan, velikodušan, darežljiv, veliki dobrotvor. Bog ga je obdario sposobnošću vještog stjecanja i upravljanja materijalnim dobrima i on je taj dar Božji znao jako dobro upotrijebiti. Iako je u zadnje vrijeme njegovo srce zbog zdravstvenih razloga u fizičkom smislu radilo s dvadesetak posto kapaciteta, čitav je njegov život ono kucalo 100% za Boga, Crkvu, Domovinu i ljude. Mnogo je i premnogo pojedinaca i institucija koji su osjetili njegovu dobrotu i darežljivost, od malih i nepoznatih ljudi, siromašnih bogoslova, misionara, hendikepirane djece, Caritasa, kulturnih institucija, njegove rodne župe Goričan, djelatnika Svećeničkog doma, i mnogih drugih. Dijelio je i obdarivao mnoge iz dobrote svoga srca. I zbog toga su mu mnogi s razlogom beskrajno zahvalni. Na njega se osobito mogu primijeniti riječi popričesne molitve koju izgovaramo u ovom vremenu došašća: „Gospodine, nauči nas u svjetlu svoje mudrosti, zemaljskim se dobrima pravilno služiti, a za nebeskim težiti“.

Stoga mu u trenutku kada se opraštamo od njega zahvaljujemo na njegovom nesebičnom i zauzetom svećeničkom djelovanju, njegovoj dobroti i velikodušnosti kao i na prijateljstvu i bliskosti koje smo s njime dijelili. Neka mu Gospodin bude blag i milosrdan sudac za njegove ljudske slabosti i nesavršenosti, neka mu On sam bude nagrada za sve dobro, lijepo i plemenito čime je za života druge obogaćivao. Neka u svijetu, kako se nadamo i vjerujemo, u kojem se on sada već nalazi – gdje više nema bolesti, jauka i suza – začuje glas dobrog nebeskog Oca: "Dođi slugo dobri i vjerni, uđi u radost Gospodara svoga"!

*Preč. Josip Koprek,*

*ravnatelj Svećeničkog doma u Varaždinu*